‘ฟินันซ่า‘ชู6เดือนจ่าย3.2%
ลงทุนตราสารหนี้ฝากเงินนอกบัวหลวงส่ง2กองให้2.6-2.9%
17 ส.ค. 2554

ลงทุนตราสารหนี้ฝากเงินนอกบัวหลวงส่ง2กองให้2.6-2.9%
บลจ.เฮโลออกกองทุนตราสารหนี้ไทยผสมลงทุนต่างประเทศ “ฟินันซ่า” ชู 6 เดือน จ่ายสูง 3.20% ต่อปี “บัวหลวง” ขาย 2 กองทุน
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า บลจ.ฟินันซ่าออกกองทุนเปิดฟินันซ่าตราสารหนี้พลัส 6 เดือน 3 (FAM FIP 6M3) ลงทุนตราสารหนี้ในประเทศผสมตราสารหนี้ต่างประเทศและฝากเงินธนาคารต่างประเทศ อายุประมาณ 6 เดือน ประมาณการผลตอบแทน 3.20% ต่อปี เสนอขายตั้งแต่วันที่ 17 มิ.ย. 2554 จองซื้อขั้นต่ำ 2,000 บาท
กองทุนนี้จะลงทุนในเงินฝากธนาคารต่างประเทศสกุลเงิน CNH หรือเงินหยวนที่ส่งมอบที่ฮ่องกงของธนาคารไอซีบีซี ซิตี้แบงก์ บาร์เคลย์ แบงก์ สาขาฮ่องกง ตั๋วแลกเงินบริษัท Double A บริษัทบัตรกรุงไทย บริษัทโรจนะและตั๋วเงินคลังหรือพันธบัตรธนาคารแห่งประเทศไทย อัตราผลตอบแทนมีการป้องกันความเสี่ยงจากอัตราแลกเปลี่ยนสกุลเงิน CNH เป็นเงินบาทแล้ว
“ปัจจุบันกองทุนตราสารหนี้ในประเทศอายุ 3 เดือนเราจะเห็นตัวเลขประมาณการผลตอบแทนสูงประมาณ 2.7% หากผลตอบแทนสูงกว่านี้จะเป็นกองที่มีอายุประมาณ 6 เดือนขึ้นไป และมักจะเป็นตราสารผสมระหว่างในและต่างประเทศ ส่วนใหญ่จะเป็นเงินฝากธนาคารที่ฮ่องกงหรือสหรัฐอาหรับเอมิเรตส์ ดังนั้นถ้าเห็นกองทุนที่ให้ผลตอบแทนแตะเลข 3% ก็น่าสนใจเก็บเอาไว้ในพอร์ตระยะสั้น” นายธีรพันธุ์ กล่าว 
ทั้งนี้ เมื่อครบกำหนดการลงทุนบริษัทจัดการจะรับซื้อคืนหน่วยลงทุนอัตโนมัติ โดยจะจัดให้มีการรับซื้อคืนหน่วยลงทุนส่วนที่เหลือทั้งหมดของกองทุนนี้เพื่อใช้ในการสับเปลี่ยนไปยังกองทุนเปิดฟินันซ่าเพิ่มพูนทรัพย์ (FAM VF) หรือกองทุนรวมตลาดเงินอื่นภายใต้การจัดการของบริษัทจัดการของผู้ถือหน่วยลงทุนทุกรายโดยอัตโนมัติ โดย FAM VF มีผลการดำเนินงานโดดเด่น ให้ประมาณการผลตอบแทนที่ 1.98% 3 เดือนย้อนหลัง ณ วันที่ 29 เม.ย. 2554
ด้าน บลจ.บัวหลวง เปิดเผยว่า บริษัทเปิดขายกองทุนรวมตราสารหนี้ 2 กองทุน ลงทุนในพันธบัตรธนาคารแห่งประเทศไทย ตราสารหนี้สถาบันการเงินในประเทศและต่างประเทศ รวมถึงตราสารหนี้ภาคเอกชน เปิดขายครั้งเดียววันที่ 17 มิ.ย. 2554 ลงทุนขั้นต่ำ 1 หมื่นบาท 
สำหรับกองทุนรวมบัวหลวงตราสารหนี้ชนิดระบุวันครบกำหนด 10/11 ลงทุนสั้นประมาณ 3 เดือน คาดการณ์ผลตอบแทนประมาณ 2.60% ต่อปี ส่วนกองทุนรวมบัวหลวงตราสารหนี้ชนิดระบุวันครบกำหนด 11/11 ลงทุนประมาณ 6 เดือน คาดการณ์ผลตอบแทนประมาณ 2.90% ต่อปี